en cy cy ceb fi cy nl en en cy cy cy cy cy ast en en en en en en cy cy en cy cy cy fr es en en cy
Pedol Cwm Pennant 1 Ebrill
Gan fod yr arweinydd, Clive James, wedi ei alw i Facedonia ar fusnes Cyngor Gwynedd daeth John Williams i sefyll yn y bwlch. Ceir o Bont Dolbenmaen i'r man cychwyn wrth waelod Cwm Llefrith ac i fyny a ni efo ychydig o awyr las uwch ein pennau ac ambell olygfa gwerth chweil.
Erbyn cyrraedd Moel yr Ogof roeddem yn y niwl a'r gwynt yn faen; cael cysgod at baned serch hynny ac ymlaen a ni. Ambell gip ar y mor drwy'r niwl ar y ffordd i lawr at Fwlch y Ddwy Elor, saib eto ac yna rhai yn ein gadael a throi i lawr am Gwm Pennant; y gweddill ffyddlon yn bwrw 'mlaen ac i fyny'r llethr serth at y grib. Dim golygfeydd ond dim glaw chwaeth (diolch am hynny!). Ymlaen ar hyd y grib, heibio Tal y Mignedd, i lawr ac i fyny Craig Cwm Silyn. Rhai yn dewis dringo'r graig ac eraill yn cerdded. Dim byd i'w weld o'r copa eto ac ymlaen at y Garnedd Goch.
Ychydig o waith map a chwmpawd i ganfod y llwybr i Gwm Ciprwth. Lawr, lawr drwy'r grug ac yn falch o weld y cwm yn dod i'r golwg o'r diwedd. Heibio'r hen waith mwyn efo'i rhod ddwr newydd ac i'r ffordd yng Nghwm Pennant. Tipyn o waith cerdded wedyn ond yn cyrraedd nol i Bont Dolbenmaen yng ngheir John a Cen erbyn chwech.
Diwrnod hir ond heb orffen eto ! Rhai ohonom yn cyfarfod yng nghartref Gwyn a Linda yn chwilog i gychwyn ar drefniadau taith Patagonia ... ac fe fydd honno'n daith hir. Diolch o galon i Gwyn a Linda am y croeso a'r swper (ie dyna fu Linda druan yn ei wneud tra fo Gwyn yn mwynhau!) O ie, er gwaetha'r dyddiad roedd Clive yn taeru ei fod o ddifri wedi bod yn Macedonia ar fusnes y cyngor sir!
Adroddiad gan Llew ap Gwent
Lluniau gan Llew ap Gwent ar Fflickr
Gwybodaeth am Glwb Mynydda Cymru
Cynnwys rhaglen weithgareddau'r Clwb dros yr wythnosau i ddod. Croeso i bawb. Cwmni da bob tro
Manylion sut i gysylltu â swyddogion y Clwb
©Clwb Mynydda Cymru. Diweddarwyd gan y gwefeistr 22/1/18 9:51